Imtella' Frar 4, 2021 - Aġġornata 4 Ta' Frar, 2021 7:53pm Rapport: Glen Falzon F'Birżebbuġa, se jibda dan ix-xahar ix-xogħol fuq il-bini ta' parkeġġ ġdid għal 400 vettura qrib il-Port Ħieles. L-investiment ta' €3 miljun se jsir mill-Korporazzjoni għall-Port Ħieles bħala parti mill-impenn tagħha li tagħti xi ħaġa lura lir-residenti ta' din il-lokalità li ilhom iħabbtu wiċċhom mal-inkonvenjent ikkawżat mill-operat ta' din l-entità. Minn hawn u sentejn oħra l-komunità ta' Birżebbuġa se jkollha parkeġġ ġdid biswit il-Port Ħieles li se jtaffi ftit mill-uġigħ ta' ras tar-residenti li jgħixu fiż-żona. Il-parkeġġ se jesa' madwar 400 karozza bil-ħsieb hu li l-maġġoranza tal-ispazji għall-parkeġġ ikunu allokati għall-Birżebbuġin. Il-Ministru għall-Ekonomija, Silvio Schembri, qal lil Television Malta li l-proġett se jiswa €3 miljun bl-investiment se tagħmel tajjeb għalih il-Korporazzjoni tal-Port Ħieles. "Fs-sajf ikollok ammont ta' nies biex jiġu jgawdu l-Bajja s-Sabiħa ta' Birżebbuġa u dan mill-istess attività terġa' jinħoloq inkonvenjent għax jerġa' jinħoloq nuqqas ta' parkeġġ għar-residenti. Ovvjament dan il-parkeġġ se jnaqqas dik l-inkovenvenjenza għax se noffru spazju ġdid li sal-lum il-ġurnata għadu ma jeżistix." Il-Korporazzjoni tal-Port Ħieles qed tieħu miżuri oħrajn biex tpatti għall-inkonvenjent li jikkawża l-operat tal-Port Ħieles fuq ir-residenti fosthom bl-iskemi tad-double-glazing. It-tieni skema tnediet f'Diċembru li għadda u kienet miftuħa għar-residenti kollha ta' Birżebbuġa. B'kollox applikaw 270 residenza u l-iskema kellha allokazzjoni ta' iktar minn nofs miljun ewro. L-iskema tkopri sa €2,000 tal-ispejjeż fuq l-aperturi. Il-Ministru għall-Enerġija, Miriam Dalli, qalet li dawn l-iskemi huma maħsuba biex ir-residenti jkollhom ilqugħ aħjar għat-tniġġis tal-istorbju kkawżat mill-attività tal-Port Ħieles. Il-Ministru Dalli ħeġġet lin-nies biex japplikaw mill-iskemi offruti mir-Regolatur għas-Servizzi tal-Enerġija u Ilma fosthom l-iskemi għall-installazzjoni tas-solar water heater u r-restawr tal-bjar domestici fost oħrajn.